<classify> SERIKALI ya Mapinduzi ya Zanzibar SMZ imewahakikishia wananchi wake, kuendelea kuwapatia huduma muhimu za jamii ikiwemo maji safi na salama kwa ajili ya kuyaenzi Mapinduzi ya mwaka 1964.Hayo yalisemwa na Makamu wa Pili wa Rais, Balozi Seif Ali Iddi wakati akizindua mradi wa maji safi na salama wa Bambi na Uroa wa Wilaya ya Kati Unguja. Alisema baada ya Mapinduzi ya Zanzibar ya mwaka 1964, Serikali iliyokuwa chini ya Chama cha Afro Shirazi ASP ilianza kutekeleza ahadi zake za kuwapatia wananchi huduma muhimu za jamii ikiwemo elimu, matibabu na maji safi na salama.Alisema serikali imechukua juhudi kubwa kuwapatia huduma hiyo, baada ya maji yaliyokuwa yakipatikana kuwa na mchanganyiko na maji chumvi. Alisema baadhi ya maeneo ya ukanda wa bahari, maji yanayozalishwa huwa na mchanganyiko na maji chumvi na hivyo kusababisha usumbufu mkubwa kwa wananchi. Mradi huu wa maji safi na salama kwa vijiji vya Bambi na Uroa kwa kiasi kikubwa utawawezesha wananchi kupata huduma hiyo kwa ubora na kuwapunguzia mzigo akinamama kutembea masafa marefu kutafuta maji,alisema.Akitoa taarifa za kitaalamu, Katibu Mkuu wa Wizara ya Ardhi, Nyumba, Maji na Nishati, Ali Khalil Mirza alisema baada ya mapinduzi Kijiji cha Uroa kilikuwa katika mpango wa kupata huduma hiyo. Alisema wizara ilichukua juhudi za kuchimba kisima kipya, chini ya ufadhili wa mradi wa Ras-il-Kheimar, baada ya maji yaliyokuwa yakizalishwa kuchanganyika na maji ya chumvi.Mradi wa ujenzi wa kisima cha kuzalisha maji safi na salama umekamilika na maji yanayozalishwa ni salama yakiwa hayana mchanganyiko na maji ya chumvi,alisema.Mkuu wa Mkoa wa Kusini Unguja, Ayoub Mohamed Mahmoud aliipongeza wizara kwa kutekeleza mradi huo, ambao ulikuwa moja ya kilio cha wananchi wa kijiji cha Uroa na majirani zake.Alisema tatizo la maji lilikuwa likiwasumbua wanawake na watoto kwa kutembea masafa marefu, kutafuta maji ya visima vya asili. Tunaipongeza wizara kwa kutekeleza mradi wa maji safi na salama wa kijiji cha Uroa, ambao ni mkombozi kwa wananchi katika kupata huduma hiyo,alisema.Mkazi wa Kijiji cha Uroa, Ali Juma aliipongeza Wizara ya Ardhi kwa kutekeleza mradi huo, ambao sasa utawaondolea usumbufu wananchi wa Uroa na vijiji jirani katika kutafuta huduma ya maji safi na salama.Matunda ya Mapinduzi ya Januari 12 tumeyaona na tunafurahishwa na juhudi za upatikanaji wa maji safi na salama kwa wananchi wetu, ikiwemo akinamama kuamka asuhuhi kutafuta maji,alisema.Mradi wa maji safi na salama wa vijiji vya Bambi na Uroa, umegharimu Sh milioni 349 na utakuwa na uwezo wa kuzalisha maji lita 960,000 wakati mahitaji halisi ya maji ni lita 800,000.  <topic>: kitaifa 